als_Latn dik_Latn sag_Latn
Komuna e Gjakovës ka reaguar ndaj një raporti të Institutit Demokratik të Kosovës se kinse komuna ka tenderët më të shtrenjtë, por këto të dhëna i takojnë vitit 2013, konkretisht tre tenderëve që i ka proceduar qeverisja e kaluar.
“Më konkretisht, gjatë vitit 2013 janë shkelur procedurat ligjore të Ligjit për prokurimin publik, Ligjin për menaxhimin e financave publike dhe njëkohësisht nuk janë respektuar rekomandimet e Auditorit të Përgjithshëm të Kosovës”, thuhet në këtë reagim.
Tri të gjeturat e KDI-së, sipas Komunës së Gjakovës flasin për nivelin e problemeve të trashëguara nga ish qeverisja lokale, pasi që të gjithë këta tenderë janë të nënshkruar në kohën e qeverisjes së kaluar, ndërsa Komuna me qeverisjen e re lokale është gjetur e detyruar të implementoj këto kontrata.
“Megjithatë, disa kontrata janë shkëputur disa operatorëve ekonomik, për shkak se qeverisja e kaluar ka shpallur tender pa pasur mjetet e nevojshme buxhetore, e aq më keq kanë shfrytëzuar participimet e banorëve për ti filluar projektet, pa i planifikuar zotimin e mjeteve nga ana e Komunës. Për të adresuar hartimin e dosjeve të tenderit, komuna do të angazhoj një kompani konsulentë për të ndihmuar zyrtarët në hartimin sa më të mirë të këtyre dosjeve, për të shmangur kontratat shtesë dhe problemet me çmimet e njësive”, thuhet në këtë reagim.
Më tej thuhet se përfaqësuesit e Komunës së Gjakovës, sot gjatë diskutimit kanë potencuar angazhimin e ndërmarrë për përmirësimin e procedurave të prokurimit, respektimin e legjislacionit dhe rritjen e transparencës dhe llogaridhënies, çka nënkupton se çdo raport që do dal për vitin 2014 do prezantojë ndryshimet dhe do jetë dukshëm më pozitiv.
Gjithashtu, në kuadër të angazhimeve, Komuna e Gjakovës thotë se gjatë vitit 2014 ka arritur që të jetë Komuna e parë në publikimin e të dhënave të prokurimit, përmes virtualizimit të të dhënave në “Open Data Kosova” të financuar nga UNDP.
als_Latn als_Latn als_Latn als_Latn als_Latn als_Latn